# பன்னாட்டு மேம்பாட்டுக்கான அமெரிக்க முகமை



**பன்னாட்டு மேம்பாட்டுக்கான அமெரிக்க முகமை** (*United States Agency for International Development* (சுருக்கமாக:**USAID**) வெளிநாட்டு பொதுமக்களுக்கான உதவி மற்றும் மேம்பாட்டு உதவிகளை நிர்வகிப்பதற்குப் பொறுப்பான ஐக்கிய அமெரிக்க அரசாங்கத்தின் ஒரு தன்னாட்சி நிறுவனமாகும். அமெரிக்காவின் வெளிநாட்டு உதவி அமைப்புகள் மற்றும் திட்டங்களை ஒரே நிறுவனத்தின் கீழ் ஒன்றிணைப்பதற்காக 1961 ஆம் ஆண்டு அமெரிக்காவின் 35வது அதிபர் ஜான் எஃப். கென்னடியால் கொண்டு வரப்பட்ட சட்டாத்தின் கீழ் USAID அமைப்பு, ஐக்கிய அமெரிக்காவின் வெளியுறவுச் செயலாளரின் நேரடி வழிகாட்டுதலின் கீழ் செயல்படுகிறது.  

இம்முகமை உலகளாவிய சுகாதாரம், பேரிடர் நிவாரணம், சமூகப் பொருளாதார மேம்பாடு, சுற்றுச்சூழல் பாதுகாப்பு, ஜனநாயக நிர்வாகம் மற்றும் கல்வி ஆகியவற்றின் திட்டங்களை செயல்படுத்துகிறது. 2001 முதல் சராசரியாக ஆண்டுக்கு சுமார் $23 பில்லியன் செலவினங்களுடன், USAID உலகின் மிகப்பெரிய உதவி நிறுவனங்களில் ஒன்றாக இருந்து வருகிறது. இம்முகமை 100 க்கும் மேற்பட்ட நாடுகளில் பணிகளைக் கொண்டுள்ளது. குறிப்பாக ஆப்பிரிக்கா, ஆசியா, இலத்தீன் அமெரிக்கா, மத்திய கிழக்கு மற்றும் கிழக்கு ஐரோப்பா பகுதிகளுக்கு இம்முகமை நிதியுதவி வழங்கி வருகிறது.  

இரண்டாவது முறையான ஐக்கிய அமெரிக்காவின் அதிபராக சனவரி 2025 ல் பதவியேற்ற டோனால்ட் டிரம்ப் இம்முகமையை கலைக்கப்படுவதாக நிர்வாக ஆணை மூலம் அறிவித்தார். மேலும் இம்முகமையின் பணியாளர்களின் எண்ணிக்கை 10,000 இருந்து 290 ஆக குறைக்க திட்டமிட்டுள்ளார். டோனால்டு டிரம்பின் இந்நடவடிக்கைகளை எதிர்த்து நீதிமன்றத்தில் வழக்குகள் தொடுக்கப்பட்டுள்ளது.ஐக்கிய அமெரிக்க உச்ச நீதிமன்றம் முகமையை கலைத்தல் மற்றும் பணியாளர்களை ஆட்குறைப்பு செய்தல் போன்ற அதிபரின் நடவடிக்கைகளை தற்காலிகமாக நிறுத்தி வைத்துள்ளது.டோனால்டு டிரம்ப் நிர்வாகம், முகமையை கலைத்தல் மற்றும் பணியாளர் ஆட்குறைப்பு கோரி கீழமை நீதிமன்றத்தில் வழக்கு தாக்கல் செய்துள்ளார்.  
## தோற்றம்
ஐக்கிய அமெரிக்கப் பேரவை 4 செப்டம்பர் 1961 அன்று வெளிநாடுகளுக்கான உதவிச் சட்டத்தை நிறைவேற்றியது. இச்சட்டத்தின் கீழ் அமெரிக்க அதிபர் ஜான் எஃப். கென்னடியின் நிர்வாக ஆணையால் *பன்னாட்டு மேம்பாட்டுக்கான அமெரிக்க முகமை* நிறுவப்பட்டது.. 1998ஆம் ஆண்டு முதல் இம்முகமை தன்னாட்சி நிறுவனமாக அறிவிக்கப்பட்டது. இம்முகமை ஐக்கிய அமெரிக்காவின் அதிபர், வெளியுறவு அமைச்சர் மற்றும் பாதுகாப்புக் குழுவின் மேற்பார்வையில் இயங்குகிறது.  
## நோக்கங்கள்
குறைந்த வருமானம் கொண்ட நாடுகளில் பல்வேறு நோக்கங்களுக்காக அமெரிக்க அரசாங்க திட்டங்களை நிர்வகிக்க *பன்னாட்டு மேம்பாட்டுக்கான அமெரிக்க முகமை* பயன்படுத்தப்பட்டது. அவைகள் பின்வருமாறு:  
- பேரிடர் நிவாரணம்
- வறுமை ஒழிப்பு
- சுகாதார மேம்பாடு
- சுற்றுச்சூழல் உட்பட உலகளாவிய பிரச்சினைகளில் தொழில்நுட்ப ஒத்துழைப்பு
- சமூகப் பொருளாதார மேம்பாடு
- அமெரிக்க இருதரப்பு நலன்கள்

## அதிபர் டோனால்டு டிரம்பின் இரண்டாம் முறை நிர்வாகத்தில்
டோனால்டு டிரம்பு இரண்டாவது முறையாக ஐக்கிய அமெரிக்காவின் அதிபராக பொறுப்பேற்ற உடன் 24 சனவரி 2025 அன்று இம்முகமை மூலம் அளிக்கப்படும் நிதியுதவிகளை நிறுத்த நிர்வாக ஆணை பிறப்பித்தார்.விலக்கு அளிக்கப்பட்ட போதிலும், முகமை என்ன செய்ய வேண்டும் என்பது குறித்து நிறைய குழப்பங்கள் உள்ளது.இரண்டாவது டிரம்ப் நிர்வாகம் நடைமுறைப்படுத்திய அமெரிக்காவின் உலகளாவிய உதவி கிட்டத்தட்ட முற்றிலுமாக முடக்கப்பட்டதைத் தொடர்ந்து, 1,000க்கும் மேற்பட்ட முகமை ஊழியர்கள் மற்றும் ஒப்பந்ததாரர்கள் பணிநீக்கம் செய்யப்பட்டனர்.27 சனவரி 2025 அன்று பன்னாட்டு மேம்பாட்டுக்கான அமெரிக்க முகமை இணையதளம் முடக்கப்பட்டது.அமெரிக்க வெளியுறவு அமைச்சர் மார்கோ ரூபியோ 3 பிப்ரவரி 2025 அன்று இம்முகமையின் தற்காலிக நிர்வாகியாக ஒருவரை நியமித்தார்.அமெரிக்காவின் வெளிநாட்டு உதவிகள் சட்டத்தின் கீழ் நிறுவப்பட்ட பன்னாட்டு மேம்பாட்டுக்கான அமெரிக்க முகமையை கலைத்தல் மற்றும் பணியாளர்களை பணி நீக்கம் செய்தல் போன்ற அமெரிக்க அதிபரின் நடவடிக்கைகள் கேள்விக்குறியாகியுள்ளது.  

முக்கியமான செயல்பாடுகள் மற்றும் சிறப்பாக நியமிக்கப்பட்ட திட்டங்களுக்கு பொறுப்பாக் நியமிக்கப்பட்ட பணியாளர்களைத் தவிர, பிற அனைத்துப் பணியாளர்கள் பிப்ரவரி 6, 2025 அன்று உலகளவில் நிர்வாக விடுப்பில் வைக்கப்படுவார்கள் என்று அறிவிக்கப்பட்டது. பிப்ரவரி 6, 2025 அன்று 10,000 ஊழியர்களில் 294 பேர் மட்டுமே பணியில் தக்க வைக்கப்பட்டதாக அறிவிக்கப்பட்டது.